Vermiste UV-student het ‘gaan stap’Patrick Jumba Lukwago-Mugerwa. Foto: Facebook Konst. Wendy Nkabi, polisiewoordvoerder, het aan Maroela Media gesê Lukwago-Mugerwa is Maandag om 07:10 gevind terwyl hy op pad was klas toe. Hy het gesê hy het bloot gaan stap en dat hy nie geweet het daar word na hom gesoek nie. Lukwago-Mugerwa, ŉ HK-lid van Huis Abraham Fischer (Vishuis) en ŉ derdejaarstudent in BCom (Bemarking), is Saterdag omstreeks 05:00 gesien toe hy die koshuis verlaat het. Hy het glo sy selfoon, skootrekenaar en ID in sy kamer gelos en sy kamermaat se toegangskaart gebruik om die koshuis te verlaat. Die UV het Sondag ŉ noodroep op die universiteit se Facebook-blad geplaas dat hy vermis word en ŉ soektog is van stapel gestuur. Nkabi het gesê volgens Lukwago-Mugerwa het hy per abuis sy kamermaat se toegangskaart geneem. Daar is geen verduideliking gegee waar die student vir meer as 48 uur was nie. Die UV-bestuur het in ’n verklaring gesê hulle is dankbaar dat Lukwago-Mugerwa veilig is en het die polisie en die universiteit se veiligheidsdienste bedank vir hul soektog na die student.